เทเวศฯกัดฟันจ่ายเซ็นทรัลหากศาลตัดสิน
เทเวศประกันภัย เผยพร้อมจะชดใช้สินไหมทดแทนกลุ่มซีพีเอ็น รอศาลตัดสินชี้ขาด
7 มี.ค. 2555

เทเวศประกันภัย เผยพร้อมจะชดใช้สินไหมทดแทนกลุ่มซีพีเอ็น รอศาลตัดสินชี้ขาด
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า กรณีที่ทางบริษัท เซ็นทรัลพัฒนา ยื่นฟ้องบริษัทต่อศาล เพื่อให้บริษัทจ่ายชดเชยค่าสินไหมทดแทน กรณีศูนย์การค้าเซ็นทรัลเวิลด์ถูกไฟไหม้จากเหตุการณ์ชุมนุมทางการเมืองเมื่อเดือน พ.ค. 2553 นั้น ต้องปล่อยให้เป็นไปตามกระบวนการของศาล
“ผลจะออกมาเป็นอย่างไร เราพร้อมที่จะชดใช้ ถึงเราจะแพ้คดีแต่ก็ไม่กระทบกับเรา เพราะมีการทำประกันภัยต่อ ซึ่งบริษัทที่รับประกันภัยต่อจากเราไป ฐานะการเงินของเขายังดีอยู่ สามารถจ่ายได้ เพียงรอศาลชี้ขาด” นายชาติชาย กล่าว
นายชาติชาย กล่าวว่า สำหรับสิ่งที่บริษัทต้องดำเนินการ คือ ร่วมกับบริษัทประกันภัยต่อในการแต่งตั้งทนายความเพื่อไปสู้กันในชั้นศาล หากผ่านขั้นตอนศาลชั้นต้น และผลออกมาเป็นอย่างไรจะมีการหารือถึงท่าทีกันอีกครั้ง
สำหรับการต่อสู้ในชั้นศาลจะดูจากเงื่อนไขของกรมธรรม์ สาเหตุของภัยอยู่ในข้อยกเว้นหรือไม่ ถ้าไม่อยู่ในข้อยกเว้นก็คุ้มครอง ซึ่งการจัดทำประกันภัยต่อไปต่างประเทศได้ยึดเงื่อนไขกรมธรรม์ของบริษัทประกันภัยต่อต่างประเทศ ที่จะมีรายละเอียดของความรุนแรงที่เกิดจากความไม่สงบทางการเมืองหลายระดับ และได้ทำการแปลมาเป็นภาษาไทย โดยได้รับการรับรองจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
ทั้งนี้ บริษัท เซ็นทรัลพัฒนา ได้ยื่นฟ้องศาลแพ่ง บริษัท เทเวศประกันภัย ไปเมื่อวันที่ 19 ธ.ค.ที่ผ่านมา จำนวนเงิน 3,800 ล้านบาท เนื่องจากไม่จ่ายค่าชดเชยค่าประกันภัยแบบรับประกันภัยความเสียหายทุกชนิด (All Risks) และศาลนัดพิจารณาไปครั้งแรกเมื่อวันที่ 20 ก.พ. 2555 ซึ่งทางเทเวศประกันภัยยื่นข้อต่อสู้จนกว่าจะถึงที่สุด